Skriflesing: Psalm 8

Môre is menseregte dag

Ons land is smeulend, sommige plekke en veral in harte brandend…

Rassisme is besig om die oënskynlike vrede te versteur…
Sosiale media reflekteer onverdraagsaamheid tussen verskillende groepe.

Die gaping tussen die rykes en die armes dra by tot die hitte van die vuur.

Mense word geëtiketteer en stereotiep in kampe geplaas volgens velkleur.
Uitsprake selfs haatspraak skep ongekende vrees by mense
Teleurgestelde verwagtinge na 20 jaar se demokrasie dra by…

Die mense van ons land het ‘n probleem, waaroor daar gepraat moet word.
Iets sal gedoen moet word.

Die grootste struikelblok is verskillende mense
se siening van ander volke / mense wat nie deel van hulle volk/ras is nie

1. Baie mense **se nasie trots/ hul velkleur**, maak dat hulle neersien op ander mense wat nie deel van hul eie groep, ras is nie.
Die bewys is baie grappe, neerhalende noemers, of maniere van verwys na die ander groepe.
2. **Stereotipering** is ‘n groot probleem. Dat almal van ‘n ander nasie bv, Engelse, Hollanders, of swart mense stereotiep as kolonialiste of moeilike of dom gesien word. Bv. Alle blankes is rassiste. – Dit is doodgewoon nie waar nie.
3. **Vrees** onstaan by blankes oor die swart gevaar.
Wat gaan gebeur as die swartes anargiste regeer?

**Een etniese groep sien ‘n ander as minderwaardig**.

Hierdie probleem kan **net met feite reggestel word.
Bybelse feite…**Jy Christen, dissipel van Jesus Christus het die antwoord.
Die feite is in die woord van God vir jou opgeteken.
Jy moet dit leef en verkondig.

**Wat is die feite?**

Hoe sien die Here die mens?
Dit bepaal die regte van die mens.

Lees Ps 8 (Teks v 5,6).

5wat is die mens dat U aan hom dink,

die mensdom dat U vir hulle omgee?

6U het ons ’n bietjie minder gemaak as hemelse wesens,

en ons gekroon met roem en eer.

7U het ons in beheer gestel van alles wat u hande gemaak het.

U het vir ons mag gegee oor alle dinge: (NLV)

Kyk die besonderse plek wat die mens as deel van God se skeppingswerk het.
4 dinge: God -

* dink aan die mens
* Hy gee om vir die mens.
* Hy het hom bietjie minder as ‘n hemelse wese gemaak
* Hy het hom met aansien/ roem en eer gekroon
* Hy laat hom heers oor die werk van sy hande
* Hy het aan hom mag gegee oor alles.

**Wat beteken: God die mens ‘n bietjie minder as ‘n hemelse wese gemaak het?**
Dit bepaal hoe ons die mens moet sien…

Ek dink Gen 1:26,27 werp vir ons lig op die saak.

*Toe het God gesê: “Kom Ons maak die mens as ons verteenwoordiger, ons beeld, sodat hy kan heers oor die vis in die see, die voëls in die lug, die mak diere, die wilde diere en al die diere wat op die aarde kruip.”*

*God het die mens geskep as sy verteenwoordiger, as beeld van God het Hy die mens geskep, man en vrou het Hy hulle geskep.*

*Toe het God hulle geseën en vir hulle gesê: “Wees vrugbaar, word baie, bewoon die aarde en bewerk dit…* (1983 vert.)

God drie-Enig is die **Outeur/ Argitek/ Skepper** van die mens.

Hoekom?

**Die Woord sê: “ kom Ons maak”**

“Ons” is die Vader, Seun en Heilige Gees.
Johannes 1 verklaar duidelik dat Jesus Christus ook tydens die skeppingproses betrokke was.
Niks wat ontstaan het, het sonder Hom tot stand gekom nie.

**Hoe is die mens geskape?**

As “beeld van God”

God drie-Enig het die mens volgens sy gedagtes en ewebeeld gemaak.
God se eienskappe word dus in die mens weerspieël.

**Hoe is dit dan dat elke mens uniek is?**

God het die mens unieke uiterlike sowel as innerlike geskep.
Ons verskil almal van vinger, oog afdruk, vel, haar en oog kleur,
gewig, geboortedatum en verskeie ander eienskappe.

**Elke mens is so uniek**dat jy nie met ‘n ander se paspoort oor die landsgrense kan gaan nie.

Jou gedagtes, gevoelens, bekommernisse, vreugde is so uniek
dat dit met niemand anders op aarde ooreenkom nie.

**Leopold von Ranke (**1795-1886) het gesê:

Elke mens is ‘n ander gedagte van God.

Ek sou dit wou formuleer:

Elke mens is ‘n ander skakering van die beeld van God.

**Met watter doel het God die mens geskep?**

Die mens moet verteenwoordiger van God wees.

Jy moet God se belange op die hart dra.
Jy moet so optree dat mense Hom in jou kan raaksien.
Die mense moet sy liefde in jou optrede beleef en ervaar.

So dat jou lewe na Hom wys.

**Met watter gesindhei**d moet jy as mens teenoor ander volke optree?

Liefde is die antwoord.
Groot gebod is: Liefde vir God en jou naaste.”
Jesus leer: Ek gee julle ‘n nuwe gebod. Julle moet mekaar liefhê.

Maar **hoe nou gemaak met ander volke?**
Is hulle ook my naaste?

Ek dink **Jesus stel vir ons die voorbeeld**.
Hy steek mensgemaakte grense oor
om die liefde te bewys.

Lees Johannes 4:1-19

Jesus was op pad van Judea na Galilea.
v4 leer Hy moes deur Samaria

Samaria was **Samaritaanse gebied**.
Dit was ‘n geen toegang gebied vir die Jode

Die Jode en die Samaritane het **nie gemeng nie.**Hulle wou niks met mekaar te doen gehad het nie.
Die Jode het na die Samaritane as “honde, basters” verwys.

Die nasionale **gevoel van Jode teenoor die Samaritane was haat**.
As ‘n Jood iemand wou slegsê, het hy hom ‘n Samaritaan genoem.

Jesus het in Samaria gekies om God se liefde te bewys.

Die **tweede grens** wat Jesus oorgesteek het,
Hy het **met die Samaritaanse vrou gepraat.**Mans het nie daardie tyd met vrouens op straat gepraat nie.
Wat nog van ‘n Samaritaanse vrou…!

Jesus **bewys liefde aan die mens wat op sy pad kom**.
Want Hy is Mens, beeld van God, verteenwoordiger van God,

Kom ons **leer van die Here Jesus.**Kom ons volg sy voorbeeld.
Bewys liefde aan die mens wat op jou pad kom.

Jou naaste wat met jou paaie kruis is nie noodwendig soos jy nie.
Jy moet ook ‘n naaste wees vir mense wat nie jou volksgenote is nie

Al is dit iemand wat nie deel van jou nasie, jou ras of velkleur is nie.
Liefde is wat jy moet uitdeel
 God se liefde wat in jou is, moet deur jou vloei.

Kom ons respekteer die mens om ons as beeld van God.
Kom ons hanteer hulle as verteenwoordigers van God
Kom ons wees ‘n naaste wat grense oorsteek
om God se liefde uit te deel.

Ek dink dit is elke mens se reg om so gesien en met respek
geag te word.

Sommer in die alledaagse – met elkeen met wat jy in aanraking kom.

Amen